Nog ŉ Zim-minister glo in hegtenis geneemŉ Militêre voertuig in ŉ straat in Harare. (Foto: AP) Paul Chimedza, Zimbabwe se minister vir provinsiale sake in Masvingo, is na bewering Donderdag in die Bubi-distrik in Matabeleland-Noord in hegtenis geneem. Die onafhanklike Zimbabwiese dagblad NewsDay het berig Chimedza is glo by ŉ weermagpadblokkade in hegtenis geneem. Volgens die berig is Chimedza nou een van vier Zanu-PF-beamptes, insluitend Jonathan Moyo, Ignatius Chombo en Kudzanai Chipanga, wat deur die weermag aangehou word. Genl. Constantino Chiwenga, bevelvoerder van die Zimbabwiese weermag, het Maandag gewaarsku dat die weermag “drastiese stappe” sal doen as faksies in die regerende Zanu-PF nie ophou om van partylede met ŉ militêre agtergrond ontslae te raak nie. Dit kom nadat adjunkpres. Emmerson Mnangagwa, wat ook ŉ oorlogveteraan is, verlede week afgedank is. Mnangagwa was in ŉ magstryd met pres. Robert Mugabe se vrou, Grace, gewikkel. Sy word deur die jeugdige G40-faksie ondersteun. Mnangagwa het ná sy afdanking na Suid-Afrika gevlug, maar het volgens berigte intussen na Zimbabwe teruggekeer om beheer van die regering te neem. Genl.maj. Sibusiso Moyo, weermagwoordvoerder, het Woensdag in die vroeë oggendure tydens ŉ regstreekse uitsending op ZBC-televisie en -radiostasies gesê die weermag se doel is om “misdadigers rondom die president” te teiken, maar ontken dat hulle ŉ staatsgreep uitgevoer het. Sy verklaring het gekom nadat die weermag beheer van die staatstelevisie geneem het. Mugabe het Chimedza op 10 Oktober as minister ingesweer ná ŉ kabinetskommeling op 9 Oktober. Chimedza, wat in 2014 as adjunkminister van gesondheid en kindersorg afgedank is, het by Shuvai Mahofa oorgeneem wat in Augustus dood is.